
Text rozhodnutia
Súd: Krajský súd Prešov Spisová značka: 7To/24/2016 Identifikačné číslo súdneho spisu: 8616010182 Dátum vydania rozhodnutia: 09. 02. 2017 Meno a priezvisko sudcu, VSÚ: JUDr. Peter Tobiaš ECLI: ECLI:SK:KSPO:2017:8616010182.2 Uznesenie Krajský súd v Prešove v senáte zloženom z predsedu senátu JUDr. Petra Tobiaša a sudcov JUDr. Mariána Sninského a JUDr. Moniky Halkociovej na verejnom zasadnutí konanom dňa 9.2.2017, v trestnej veci proti obžalovanému I. V. pre prečin ublíženia na zdraví podľa § 156 ods. 1 Trestného zákona a iné, o odvolaní obžalovaného proti rozsudku Okresného súdu Svidník sp. zn. XT/XX/XX zo dňa 7.9.2016 takto r o z h o d o l : Podľa § 319 Tr. por. z a m i e t a odvolanie obž. I. V.. o d ô v o d n e n i e : Napadnutým rozsudkom Okresný súd Svidník uznal obž. I. V. vinným zo spáchania prečinu ublíženia na zdraví podľa § 156 ods. 1 Tr. zákona v jednočinnom súbehu s prečinom výtržníctva podľa § 364 ods. 1 písm. a/ Tr. zák. na skutkovom základe, že -dňa X.X.XXXX asi o 22.00 hod. v byte na ulici X. mája XXX/X vo D., verejne, po hanlivých urážkach R. N., túto škrtil uterákom a udrel rukou po tvári, čím jej spôsobil drobné poranenia, ktoré si nevyžiadalo lekárske ošetrenie a keď sa jej snažil pomôcť S. T., tohto fyzicky napadol opakovanými údermi päsťou do tváre, čím mu spôsobil poranenia, a to tržnozhmoždenú ranu v oblasti hornej pery vpravo, pomliaždenie záhlavnej časti hlavy a tváre, pomliaždenie a krvnú podliatinu v okolí ľavého oka a ľavej časti tváre s dobou liečenia a s tým spojenou práceneschopnosťou po dobu 10-12 dní. Za to mu súd uložil podľa § 364 ods. 1 Tr. zák., s použitím § 41 ods. 1, § 38 ods. 2, § 36 písm. l/, § 37 písm. m/ Tr. zák. úhrnný trest odňatia slobody v trvaní 12 mesiacov, pre výkon ktorého ho zaradil do ústavu na výkon trestu odňatia slobody so stredným stupňom stráženia (§ 48 ods. 2 písm. b/ Tr. zák.). Proti tomuto rozsudku v zákonom stanovenej lehote, prostredníctvom obhajcu, podal odvolanie obžalovaný, v dôvodoch ktorého uvádza, že si uvedomuje, že skutok, na základe ktorého ho okresný súd odsúdil, spáchal, k spáchaniu sa aj priznal, patrične to oľutoval a dotyčným osobám R. N. a S. T. sa hneď o dva dni aj ospravedlnil a oni jeho ospravedlnenie prijali. Na druhej strane však skutok sa nestal úplne presne ako to poškodení opísali. Aj keď poškodenej nadával a dal jej aj facku, nepamätá si, aby ju škrtil. Aj poškodeného B. udrel niekoľkokrát päsťou do tváre, ale bolo to zapríčinené vplyvom alkoholu a poškodený ho provokoval. Pripúšťa, že ho nemusel udrieť päsťou, stačila aj facka, ale už na súde prvého stupňa uviedol, že je prchkej povahy a nechal sa vyprovokovať. Navrhol preto, aby odvolací súd po preskúmaní veci v rozsahu uvedenom v § 317 ods. 1 Tr. por. zrušil rozsudok vo výroku o treste a sám mu uložil primeraný trest, teda trest nižší, ako mu bol uložený súdom prvého stupňa. V ďalšom písomnom podaní obžalovaný dôvody odvolania doplnil, že nemal v úmysle niekomu ublížiť, v danej chvíli konal v dôsledku zľaku a strachu, v tom momente, v zlomku sekundy ho nič iné nenapadlo a žiaľ došlo k ublíženiu na zdraví osobe, ktorá ho napadla, čo je mu nesmierne ľúto. Hneď sa snažil poškodenému pomôcť, dával mu studené obklady na tvár. Poškodeným sa ospravedlnil, prejavil úprimnú ľútosť. Podľa jeho názoru iba odvracal jemu hroziaci útok zo strany poškodených. V záverečnej reči navrhol súdu, aby prešetril jeho duševný stav znalcami z odboru psychiatrie a psychológie, má za to, že za jeho správaním v konfliktných situáciách môže byť nejaká duševná porucha, za ktorú nemôže, podľa jeho názoru znalecký posudok by mohol mať veľký vplyv pre následné rozhodnutie súdu. Má za to, že jeho odvolanie proti rozsudku je dôvodné a verí, že krajský súd všetko v jeho trestnej veci preskúma a spravodlivo rozhodne. Na podklade takto riadne a včas podaného odvolania obžalovaným preskúmal krajský súd podľa § 317 ods. 1 Tr. poriadku zákonnosť a odôvodnenosť napadnutých výrokov rozsudku, proti ktorým odvolateľ podal odvolanie, ako aj správnosť postupu konania, ktoré im predchádzalo, a dospel k záveru, že odvolanie obžalovaného nie je dôvodné. Vychádzajúc z obsahu podaných odvolaní obžalovaným a jeho obhajcom, no hlavne vzhľadom k tomu, že obžalovaný na hlavnom pojednávaní konanom dňa 7.9.2016 urobil vyhlásenie v zmysle § 257 ods. 1 písm. c/ Tr. por., že nepopiera spáchanie skutku a následne na položené otázky v zmysle § 333 ods. 3 písm. c/,d/,f/,g/ a h/ odpovedal áno a súd jeho vyhlásenie v zmysle § 257 ods. 7 Tr. por. prijal, pričom ho poučil, že takéto vyhlásenie o vine, ako aj súdom prijaté vyhlásenie, že nepopiera spáchanie skutku uvedeného v obžalobe je neodvolateľné a v tomto rozsahu nenapadnuteľné odvolaním, krajský súd konštatuje, že obžalovaný napadol rozsudok len v časti výroku o uloženom treste a iba v tejto časti krajský súd napadnutý rozsudok preskúmaval. V dôvodoch rozsudku prvostupňový súd vo vzťahu k ukladanému trestu citoval zo správ o povesti, z ktorých plynie, že obžalovaný v mieste trvalého bydliska je hodnotený priemerne, nie je zamestnaný, doposiaľ bol viackrát súdne trestaný, naposledy bol odsúdený rozsudkom Okresného súdu Svidník sp. zn. 0T X/XX zo dňa 7.5.2014 pre prečin nebezpečného vyhrážania podľa § 360 ods. 1,2 písm. a/ Tr. zák., kde v spojení s uznesením Krajského súdu v Prešove sp. zn. XTo 30/14 zo dňa 10.9.2014 mu bol uložený nepodmienečný trest odňatia slobody v trvaní 16 mesiacov. Prvostupňový súd vyhodnotil aj pomer priťažujúcich a poľahčujúcich okolností, keď skonštatoval, že u obžalovaného zistil poľahčujúcu okolnosť v zmysle § 36 písm. l/ Tr. zák., teda, že sa k spáchaniu skutku priznal a trestný čin úprimne oľutoval a priťažujúcu okolnosť v zmysle § 37 písm. m/ Tr. zák., teda že už bol za trestný čin odsúdený. Pri rovnosti pomeru poľahčujúcich a priťažujúcich okolností poukázal prvostupňový súd na motív konania obžalovaného, jeho osobné pomery, doterajší život a mal za to, že na nápravu obžalovaného nie je možné pôsobiť iným druhom trestu, ako nepodmienečným trestom odňatia slobody, keďže obžalovaný pre podobné konanie už bol v minulosti odsúdený a teraz stíhaný skutok spáchal krátko po prepustení z výkonu trestu pre iný trestný čin. Uložený trest vo výmere 12 mesiacov považoval za dostačujúci na nápravu obžalovaného aj z hľadiska preventívneho, teda, že bude dostatočnou zárukou, že tento sa v budúcnosti trestnej činnosti nedopustí. Vzhľadom k tomu, že obžalovaný pred spáchaním tohto prečinu bol v posledných 10-tich rokov vo výkone trestu odňatia slobody, ho súd podľa § 48 ods. 2 písm. b/ Tr. zák. zaradil do ústavu na výkon trestu odňatia slobody so stredným stupňom stráženia. S týmito závermi súdu prvého stupňa sa stotožnil aj krajský súd, no vo vzťahu k nim považuje za potrebné zdôrazniť, že obžalovaný I. V., vychádzajúc z odpisu registra trestov GP bol 11x súdne trestaný pre majetkovú a násilnú trestnú činnosť, opakovane už bol aj vo výkone trestu odňatia slobody a opakovane bolo rozhodnuté aj o jeho podmienečnom prepustení z výkonu trestu odňatia slobody a následne v dôsledku neosvedčenia sa bol nariadený výkon trestu. Posledné odsúdenia citoval už súd prvého stupňa vo svojom rozhodnutí a poukázal na ne aj krajský súd, je však potrebné zdôrazniť, že z posledného výkonu trestu odňatia slobody pred spáchaním teraz stíhaného skutku bol obžalovaný prepustený 10.11.2015, trest vo výmere 1 roka a 4 mesiacov vykonával pre prečin nebezpečného vyhrážania podľa § 360 ods. 1,2 písm. a/ Tr. zák. a bolo mu uložené aj ochranné protialkoholické liečenie ústavnou formou. Ďalší výkon trestu vo veci Okresného súdu Svidník sp. zn. 0T XX/XX mu bol nariadený dňa 23.11.2015, keďže sa neosvedčil v skúšobnej dobe pri podmienečnom prepustení, rovnako pre prečin nebezpečného vyhrážania podľa § 360 ods. 1,2 písm. b/ Tr. zák. a z tohto výkonu trestu bol prepustený 17.11.2016. Je teda nevyhnutné konštatovať, že teraz stíhaného skutku sa mal obžalovaný dopustiť ani nie 3 mesiace po prepustení z výkonu trestu odňatia slobody a v neprospech obžalovaného je nevyhnutné vyhodnotiť aj tú skutočnosť, že mu bolo uložené ochranné protialkoholické liečenie ústavnou formou, no teraz stíhaného skutku sa mal, vychádzajúc z vykonaného dokazovania, dopustiť pod vplyvom alkoholických nápojov. Pre objektívne vyhodnotenie všetkých okolností rozhodných pre ukladanie trestu krajský súd doplnil dokazovanie na verejnom zasadnutí oboznámením hodnotenia obžalovaného Jána Čajku z posledného výkonu trestu odňatia slobody, ktoré možno považovať za všeobecné, nie však negatívne, počas tohto výkonu trestu nebol ani disciplinárne odmenený, ani potrestaný, jeho správanie sa bolo v norme. Vychádzajúc zo všetkých vyššie uvedených skutočností obžalovanému bolo nevyhnutné ukladať trest odňatia slobody priamo spojený s jeho výkonom a v rámci trestnej sadzby 0-3 roky, pri zistení jednej poľahčujúcej a jednej priťažujúcej okolnosti, trest odňatia slobody v trvaní 12 mesiacov, možno považovať za trest zákonný a primeraný, aj keď skôr mierny. Nemožno prehliadnuť už spomínaných 11 predchádzajúcich odsúdení, no najmä skutočnosť, že sa mal teraz stíhaného skutku dopustiť pod vplyvom alkoholu pri uloženom ochrannom protialkoholickom liečení ústavnom a krátko, ani nie tri mesiace, po poslednom prepustení z výkonu trestu odňatia slobody. Takýto trest, aj podľa názoru krajského súdu, spĺňa všetky zákonné požiadavky uvádzané v ust. § 34 Tr. zák., teda zohľadňuje spôsob spáchania činu, jeho následok, zavinenie, pohnútku, osobu samotného obžalovaného, jeho pomery a možnosti nápravy. Správne súd postupoval, keď ho pre výkon uloženého trestu zaradil do ústavu na výkon trestu so stredným stupňom stráženia, keďže v posledných 10-tich rokoch pred spáchaním skutku bol už vo výkone trestu odňatia slobody pre úmyselný trestný čin (§ 48 ods. 2 písm. b/ Tr. zák.). K odvolacím námietkam obžalovaného spočívajúcim v tom, že on sa iba bránil pred útokmi poškodeného, konal tak neuvážene, spontánne a až v záverečnom návrhu žiadal o vyšetrenie jeho duševného stavu, čo prvostupňový súd neakceptoval, krajský súd opätovne poukazuje na skutočnosť, že obžalovaný v predmetnej veci urobil vyhlásenie v zmysle § 257 Tr. por., v tejto časti, teda výroku o vine, nebolo možné napadnutý rozsudok preskúmavať, no aj napriek tomu z obsahu prípravného konania, výpovede samotného obžalovaného, ale aj poškodených R. N. a S. T. nevyplývajú také skutočnosti, ktoré by svedčili existencii okolností vylučujúcich protiprávnosť činu zo strany obžalovaného, ale nezistil ani okolnosti vylučujúce jeho trestnú zodpovednosť. Obžalovaný vo svojej výpovedi dňa 1.7.2016 v prípravnom konaní spáchanie skutku bez výhrad priznal, k o sebe uviedol, že sa po zdravotnej stránke cíti dobre, nebol nikdy na psychiatrickom liečení a po psychickej stránke sa taktiež cíti dobre, v priebehu prípravného konania ani v konaní pred súdom neprezentoval žiadne psychické zdravotné problémy, ktoré by mohli mať vplyv na spáchanie skutku, až v záverečnom návrhu na túto skutočnosť poukázal. Krajský súd, vzhľadom na celkovú dôkaznú situáciu, vyjadrenia samotného obžalovaného, hodnotiac jeho osobu, nezistil potrebu vyšetrenia duševného stavu obž. I. V. znalcami tak, ako to obžalovaný navrhol a jeho návrh uznesením na verejnom zasadnutí konanom dňa 9.2.2017 zamietol. Vzhľadom na vyššie uvedené skutočnosti potom krajský súd odvolanie obž. I. V., smerujúce do výroku o treste napadnutého rozsudku, v zmysle § 319 Tr. por. ako nedôvodné zamietol. Poučenie: Proti tomuto uzneseniu ďalší riadny opravný prostriedok nie je prípustný.

